text: Nu begynder sæsonen for spritkørsel
  12 juni 2013 kl. 17.59
  Ny kampagne mod spiritus-kørsel. Om sommeren sker nemlig de fleste sprit-ulykker.
  Hvem skal køre hjem? - hedder kampagnen, som 63 kommuner er med i.
  - Sommeren er en dejlig tid, hvor der er mange sommerfester, festivaler, Sankt Hans-fester og grillaftener, hvor folk får noget at drikke. For at undgå at festen ender med en trafikulykke, så er det vigtigt, at vi alle bliver bedre til at aftale, hvem der skal køre hjem eller gribe ind, hvis en beruset person vil sætte sig bag rattet, siger Pia Duus Møhl fra Sønderborg kommune.
  Hvem skal køre hjem? - skal minde folk om at aftale, hvem der holder sig ædru og kører hjem, inden man tager ud til en middag eller fest.
  Når først der er taget hul på en flaske øl eller vin, kan det være svært at holde styr på, hvor meget man har fået at drikke. Derfor kan man risikere at sætte sig bag rattet med for meget alkohol i blodet, selv om man ikke føler sig påvirket.
  Her er lidt fakta:
  ? 9 ud af 10 spritbilister er mænd.
  ? Spritulykker sker oftest i aften- og nattetimerne fredag og lørdag.
  ? Der er flest spritulykker om sommeren.
  ? Der sker flest spritulykker på landet.
  